**КОИ СА СПЕШНИТЕ СЪСТОЯНИЯ В УШНО-НОСНО-ГЪРЛЕНИТЕ БОЛЕСТИ?** (посочени в Наредба N10/04.11.2016, която регламентира дейностите в тази специалност).

**ОТКРИТИ ТРАВМИ НА ОРГАНИТЕ ОТ УНГ ПРОИЗХОД**-Разкъсно-контузни рани на носа, устните, ушите при битов или транспортен травматизъм  
- открити рани, които могат да причинят кървене или да доведат до дефекти, ако не се третират своевременно;  
-Фрактура на носа, на синусите (с уговорката, че голяма част от фрактурите на лицето влизат в обема на работа на лицето-челюстните хирурзи);   
- Спукване на тъпанчето при удар, при травми от гмуркане.

**ДИХАТЕЛНА НЕДОСТАТЪЧНОСТ ОТ ИНСПИРАТОРЕН ТИП**-Това, най-просто казано, е задух при вдишване. Става въпрос за някаква обструкция на горните дихателни пътища, която затруднява дишането на пациента:   
-Оток на дихателните пътища (ларингиален оток, възпаление на епиглотиса);  
- Алергични реакции, свързани с оток в горните дихателни пътища;  
- Туморни формации на ларинкса или на хипофаринкса, които са с голям обем и причиняват затруднения в дишането.

**КЪРВЕНЕ ОТ ЛАРИНГО-ОТО-РИНО ОРГАНИТЕ:**   
- Тежко кървене от носа;  
- Неспиращо кървене от ухото;  
- Кървене след операция на сливиците;  
- Кървене след операция на туморна формация в гърлото.  
- Това са състояние, при които, ако не се вземат спешни мерки, пациентът може да загине.

**ЧУЖДИ ТЕЛА В ДИХАТЕЛНИТЕ ПЪТИЩА И ХРАНОПРОВОДА** –При децата: обикновено става въпрос за парчета от играчки, семена или други дребни предмети, които могат да бъдат инхалирани през носа и да попаднат в бронхите или дихателните пътища.   
- При възрастни хора: може да бъдат погълнати големи кости, части от протеза, които да причинят животозастрашаващи състояния.

**ВЪТРЕЧЕРЕПНИ ИЛИ ОРБИТАЛНИ УСЛОЖНЕНИЯ ОТ УНГ ПРОИЗХОД**– Дълго нелекуван или неправилно лекуван синузит, при който се събира гной. Този гноен процес може да предизвика абсцес в мозъка, менингит или друг тип усложнения.   
- Същото нещо се случва и при нелекувани хронични или остри възпаления на средното ухо.

**ВНЕЗАПНА ЗАГУБА НА СЛУХ**– Има се предвид не просто заглъхване на ухото, при което пациентът чува, но по-слабо, а внезапна и пълна загуба на слух. Може да се получи от увреда на вътрешното ухо или слуховия нерв и пациентът буквално губи слуха на едното или двете си уши.   
- Може да се получи при остро възпаление на средното ухо;  
- При гноен отит;  
- При някои вируси, които имат невротропно действие (например вирусът на грипа, коронавирусът също имаше такова действие).

\* Разбира се, окончателната преценка дали едно състояние е спешно или не, е на дежурния лекар в Спешния УНГ кабинет.